Oct 30,2019
ది వాల్‌తో దాదా భేటీ నేడు
బెంగళూర్‌ : భారత జట్టు డ్రెస్సింగ్‌రూమ్‌ స్నేహితులు, క్రికెట్‌లో చిరకాల సహచరులు సౌరభ్‌ గంగూలీ, రాహుల్‌ ద్రవిడ్‌ మరోసారి జట్టు కట్టనున్నారు. గతంలో టీమ్‌ ఇండియా కోసం మైదానంలో జోడీగా మెప్పించిన దాదా, ది వాల్‌.. ఇప్పుడు మైదానంలో మెరుగైన ప్రదర్శన కోసం తెరవెనుక రోడ్‌ మ్యాప్‌ కోసం జట్టు కట్టనున్నారు. ఇటీవలే సౌరభ్‌ గంగూలీ బీసీసీఐ అధ్యక్షుడిగా ఎన్నికయ్యారు. ఎన్నికైన రెండు రోజుల్లోనే టీమ్‌ ఇండియా నాయకులు విరాట్‌ కోహ్లి, రోహిత్‌ శర్మలతో గంగూలీ భేటీ అయ్యాడు. భారత క్రికెట్‌కు ముందుకు తీసుకెళ్లటంపై డ్రెస్సింగ్‌రూమ్‌ అభిప్రాయం తెలుసుకునే ప్రయత్నం చేశాడు. భవిష్యత్‌ భారత క్రికెట్‌ కోసం ఇప్పటికే రంగంలోకి దిగిన రాహుల్‌ ద్రవిడ్‌ను నేడు సౌరభ్‌ గంగూలీ కలువనున్నాడు. ద్రవిడ్‌ ప్రస్తుతం నేషనల్‌ క్రికెట్‌ అకాడమీ డైరెక్టర్‌గా కొనసాగుతున్నారు. దేశవాళీ క్రికెట్‌ సహా భారత జట్టు రిజర్వ్‌ బెంచ్‌ను బలోపేతం చేయటం, ఫస్ట్‌ క్లాస్‌ క్రికెటర్లకు వార్షిక కాంట్రాక్టులతో భరోసా కల్పించటం వంటి విషయాలను ద్రవిడ్‌తో గంగూలీ పంచుకోనున్నాడు. ద్రవిడ్‌తో సమావేశం కోసం గంగూలీ తానే బెంగళూర్‌కు రానున్నాడు. నేడు ఎన్‌సీఏలో ద్రవిడ్‌, గంగూలీ సమావేశం జరుగనుంది. ఈ భేటికి బీసీసీఐ ఆఫీస్‌ బేరర్లు జై షా, జయేశ్‌ జార్జ్‌, మహిమ్‌ వర్మ, అరుణ్‌ కుమార్‌ ధూమాల్‌లు సైతం ఈ సమావేశంలో పాల్గొనున్నారు. ఎన్‌సీఏ, దేశవాళీ క్రికెట్‌ రోడ్‌మ్యాప్‌ను ద్రవిడ్‌ నూతన ఆఫీస్‌ బేరర్లకు వివరించనున్నాడు. బెంగళూర్‌లో నిర్మాణంలో ఉన్న నూతన ఎన్‌సీఏ ప్రాజెక్ట్‌ ఈ సమావేశం తర్వాత వేగం పుంజుకునే అవకాశం ఉందని తెలుస్తోంది.
మీ స్నేహితులకు రికమెండ్ చెయ్యండి